Oficiālais Vēstnesis L 111 , 17/04/2004 Lpp. 0003 - 0017



Komisijas Regula (EK) Nr. 707/2004 (2004. gada 6. aprīlis), ar kuru groza Regulu (EK) Nr. 1725/2003, ar ko pieņem noteiktus starptautiskos grāmatvedības standartus saskaņā ar Eiropas Parlamenta un Padomes Regulu (EK) Nr. 1606/2002 EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Eiropas Parlamenta un Padomes 2002. gada 19. jūlija Regulu (EK) Nr. 1606/2002 par starptautisko grāmatvedības standartu piemērošanu [1], un jo īpaši tās 3. panta 1. punktu, tā kā: (1) 2003. gada 29. septembrī Komisija pieņēma Regulu (EK) Nr. 1725/2003 [2], kas atbalsta Pastāvīgās interpretācijas komitejas (PIK) pieņemtās interpretācijas. Viena no šīm interpretācijām ir PIK-8 "SGS pirmā piemērošana par primāro uzskaites pamatu". Saskaņā ar šo interpretāciju, pirmo reizi pilnīgi piemērojot SGS par primāro uzskaites pamatu, uzņēmuma finanšu pārskati jāsagatavo un jāsniedz tā, it kā tā finanšu pārskati vienmēr būtu bijuši sagatavoti saskaņā ar standartiem un interpretācijām, kuras ir spēkā šīs pirmās piemērošanas laikā. Rezultātā lielākajā daļā uzskaites jomu ir nepieciešama piemērošana ar atpakaļejošu spēku. (2) Lai veicinātu pāreju uz starptautiskajiem grāmatvedības standartiem un starptautiskajiem finanšu pārskatu standartiem (SGS/SFPS), Starptautisko Grāmatvedības standartu padome (SGSP) 2003. gada 19. jūnijā nolēma aizstāt PIK-8 ar 1. SFPS, "Starptautisko finanšu pārskatu standartu pirmā pieņemšana". Saskaņā ar 1. SFPS uzņēmumam, kas pirmo reizi piemēro SGS, jāievēro visi SGS un interpretācijas, kas ir spēkā šīs pirmās piemērošanas laikā. Tādējādi, tāpat kā PIK-8, arī 1. SFPS pieprasa piemērošanu ar atpakaļejošu spēku lielākajā daļā uzskaites jomu. Tomēr 1. SFPS piešķir ierobežotus atbrīvojumus no šīs prasības noteiktās jomās praktisku iemeslu dēļ vai tad, kad ar atbilstību saistītās izmaksas, visticamāk, pārsniegtu finanšu pārskatu lietotājiem sniegto labumu. (3) Ar 1. SFPS būtu jāpanāk salīdzināmība laika gaitā gan pirmreizējā piemērotāja saskaņā ar SFPS sagatavotajos finanšu pārskatos, gan starp dažādu uzņēmumu finanšu pārskatiem, kuri pieņem SFPS pirmo reizi noteiktā datumā, jo gan esošie, gan salīdzināmie skaitļi pamatojas uz to pašu standartu kopumu, kas ir spēkā SGS pirmās piemērošanas laikā. Tomēr salīdzināmības panākšana starp pirmreizējiem piemērotājiem un uzņēmumiem, kuri jau piemēro SFPS, ir sekundārs mērķis, ņemot vērā to, ka pirmreizējo piemērotāju skaits 2005. gadā ievērojami pārsniegs to 200–300 ES uzņēmumu skaitu, kas jau piemēro SGS/SFPS. (4) Apspriedes ar tehniskajiem ekspertiem šajā nozarē apstiprina, ka starptautiskais finanšu pārskatu standarts atbilst pieņemšanas kritērijiem, kas izklāstīti Regulas (EK) Nr. 1606/2002 3. pantā, un jo īpaši prasībai, lai tas būtu izmantojams Eiropas sabiedrības labā. (5) Tādēļ attiecīgi jāizdara grozījumi Regulā (EK) Nr. 1725/2003. (6) Šajā regulā paredzētais pasākums ir saskaņā ar Grāmatvedību regulējošās komitejas atzinumu, IR PIEŅĒMUSI ŠO REGULU. 1. pants Regulas (EK) Nr. 1725/2003 pielikumā PIK-8 "SGS pirmā piemērošana par primāro uzskaites pamatu" tekstu aizstāj ar tekstu, kas izklāstīts šīs regulas pielikumā. 2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2004. gada 6. aprīlī Komisijas vārdā — Komisijas loceklis Frederik Bolkestein [1] OV L 243, 11.9.2002., 1. lpp. [2] OV L 261, 13.10.2003., 1. lpp. -------------------------------------------------- PIELIKUMS "1. SFPS Starptautisko finanšu pārskatu standartu pirmā pieņemšana. 1 starptautiskais finanšu pārskatu standarts "Starptautisko finanšu pārskatu standartu pirmā pieņemšana" (1. SFPS) izklāstīts 1. līdz 47. punktā un A līdz C papildinājumā. Visi punkti ir līdzvērtīgi. Treknajā drukā rakstītajos punktos izklāstīti galvenie principi. A papildinājumā definētie termini ir kursīvā, kad tie standartā parādās pirmo reizi. Citu terminu definīcijas dotas starptautisko finanšu pārskatu standartu glosārijā. 1. SFPS jālasa tā mērķa un secinājumu pamata, starptautisko finanšu pārskatu standartu priekšvārda un finanšu pārskatu sagatavošanas un sniegšanas kontekstā. Šie standarti veido pamatu grāmatvedības politikas izvēlei un piemērošanai gadījumos, kad trūkst skaidru norādījumu. IEVADS SFPS izdošanas iemesli IN1. SFPS aizstāj PIK-8 "SGS pirmā piemērošana par primāro uzskaites pamatu". Padome izstrādāja šo SFPS, lai risinātu problēmas, ka: a) daži PIK-8 prasības aspekti pilnīgai piemērošanai ar atpakaļejošu spēku radīja izmaksas, kas pārsniedza iespējamos finanšu pārskatu lietotāju gūtos labumus. Turklāt, lai gan PIK-8 nepieprasīja piemērošanu ar atpakaļejošu spēku, kad tas būtu neizpildāms, tā nepaskaidroja, vai pirmreizējam piemērotājam neizpildāmība jāinterpretē kā liels šķērslis vai neliels šķērslis, un tā nenoteica īpašu pieeju neizpildāmības gadījumos; b) PIK-8 varēja pieprasīt pirmreizējam piemērotājam piemērot divas dažādas standarta versijas, ja tiktu ieviesta jauna versija tajos periodos, uz kuriem attiecas tā pirmie finanšu pārskati, kas sagatavoti saskaņā ar SGS, un jaunais variants aizliegtu piemērošanu ar atpakaļejošu spēku; c) PIK-8 skaidri nenoteica, vai pirmreizējam piemērotājam jāņem vērā iepriekš notikušais, ar atpakaļejošu spēku piemērojot atzīšanas un novērtēšanas lēmumus; d) bija nelielas šaubas par to, kā PIK-8 mijiedarbojas ar īpašiem pārejas noteikumiem atsevišķos standartos. SFPS galvenās funkcijas IN2. SFPS piemēro, kad uzņēmums pirmo reizi pieņem SFPS ar skaidru un tiešu paziņojumu par atbilstību SFPS. IN3. Parasti SFPS pieprasa uzņēmumam ievērot katru SFPS, kas ir spēkā saskaņā ar SFPS sagatavoto pirmo finanšu pārskatu iesniegšanas dienā. SFPS jo īpaši pieprasa uzņēmumam rīkoties šādi saskaņā ar SFPS sagatavotajā sākuma bilancē, kuru tas sagatavo kā sākumpunktu savai uzskaitei saskaņā ar SFPS: a) atzīt visus aktīvus un saistības, kuru atzīšanu pieprasa SFPS; b) neatzīt posteņus par aktīviem vai saistībām, ja SFPS neatļauj šo atzīšanu; c) pārklasificēt posteņus, ko tas atzina saskaņā ar iepriekšējiem vispārpieņemtiem grāmatvedības principiem par viena veida aktīvu, saistībām vai pašu kapitāla sastāvdaļu, bet kas ir cita veida aktīvs, saistības vai pašu kapitāla sastāvdaļa saskaņā ar SFPS, un d) piemērot SFPS, novērtējot visus atzītos aktīvus un saistības. IN4. SFPS piešķir ierobežotus atbrīvojumus no šīm prasībām noteiktās jomās, kad izmaksas to izpildei, iespējams, pārsniegtu finanšu pārskatu lietotāju gūtos labumus. SFPS aizliedz arī SFPS piemērošanu ar atpakaļejošu spēku dažās jomās, īpaši, kad piemērošanai ar atpakaļejošu spēku būtu nepieciešami vadības vērtējumi par pagātnes apstākļiem pēc tam, kad jau ir zināms konkrēta darījuma iznākums. IN5. SFPS pieprasa atklāt informāciju, kas izskaidro, kā pāreja no iepriekšējiem vispārpieņemtiem grāmatvedības principiem uz SFPS ir ietekmējusi uzņēmuma uzrādīto finansiālo stāvokli, darbības finanšu rezultātus un naudas plūsmas. IN6. Uzņēmumam jāpiemēro SFPS, ja tā saskaņā ar SFPS sagatavotie pirmie finanšu pārskati ir par periodu, kurš sākas 2004. gada 1. janvārī vai pēc šā datuma. Ieteicama agrāka piemērošana. Iepriekšējo prasību izmaiņas IN7. Tāpat kā PIK-8 SFPS lielākajā daļā jomu pieprasa piemērošanu ar atpakaļejošu spēku. Pretēji PIK-8 SFPS: a) ietverti mērķtiecīgi atbrīvojumi, lai izvairītos no izmaksām, kas, iespējams, pārsniegtu finanšu pārskatu lietotāju gūtos labumus, un daži citi izņēmumi praktisku iemeslu dēļ; b) skaidro, ka uzņēmums piemēro jaunāko SFPS variantu; c) skaidro, kā pirmreizēja piemērotāja aplēses saskaņā ar SFPS attiecas uz aplēsēm, ko tas veica tajā pašā datumā saskaņā ar iepriekšējiem vispārpieņemtiem grāmatvedības principiem; d) precizē, ka pārejas noteikumus citos SFPS nepiemēro pirmreizējam piemērotājam; e) pieprasa uzlabotu informācijas izpaušanu par pāreju uz SFPS. 1. STARPTAUTISKAIS FINANŠU PĀRSKATU STANDARTS STARPTAUTISKO FINANŠU PĀRSKATU STANDARTU PIRMĀ PIEŅEMŠANA MĒRĶIS 1. Šā SFPS mērķis ir nodrošināt, lai uzņēmuma saskaņā ar SFPS sagatavotie pirmie finanšu pārskati un tā starpperioda finanšu pārskati par šo finanšu pārskatu aptverto perioda daļu ietvertu kvalitatīvu informāciju, kas: a) ir pārredzama lietotājiem un salīdzināma visos uzrādītājos periodos; b) ir piemērots sākumpunkts uzskaitei saskaņā ar starptautiskajiem finanšu pārskatu standartiem (SFPS); un c) kuras sagatavošanas izmaksas nepārsniedz lietotāju gūto labumu. DARBĪBAS JOMA 2. Uzņēmums piemēro šo SFPS: a) savos saskaņā ar SFPS sagatavotajos pirmajos finanšu pārskatos un b) katrā starpperioda finanšu pārskatā, ja tāds ir, ko tas sniedz saskaņā ar 34. SGS "Starpperioda finanšu pārskati" par savu saskaņā ar SFPS sagatavoto pirmo finanšu pārskatu aptvertā perioda daļu. 3. Uzņēmuma saskaņā ar SFPS sagatavotie pirmie finanšu pārskati ir pirmie gada finanšu pārskati, kuros uzņēmums pieņem SFPS ar skaidru un tiešu paziņojumu šajos finanšu pārskatos par atbilstību SFPS. Finanšu pārskati saskaņā ar SFPS ir uzņēmuma saskaņā ar SFPS sagatavotie pirmie finanšu pārskati, ja, piemēram, uzņēmums: a) sniedza savus pašus pēdējos iepriekšējos finanšu pārskatus: i) saskaņā ar valsts prasībām, kas neatbilst SFPS visos aspektos; ii) visos aspektos atbilstīgi SFPS, izņemot to, ka finanšu pārskatos nebija skaidra un tieša paziņojuma, ka tie atbilst SFPS; iii) kuros ietverts skaidrs paziņojums par atbilstību dažiem, bet ne visiem SFPS; iv) saskaņā ar valsts prasībām, kas neatbilst SFPS, izmantojot dažus atsevišķus SFPS, lai uzskaitītu posteņus, kuriem nepastāvēja valsts prasības, vai v) saskaņā ar valsts prasībām, veicot dažu summu saskaņošanu ar summām, kas noteiktas saskaņā ar SFPS; b) sagatavoja finanšu pārskatus saskaņā ar SFPS tikai izmantošanai iekšējām vajadzībām, nepadarot tos pieejamus uzņēmuma īpašniekiem vai citiem ārējiem lietotājiem; c) sagatavoja pārskatu komplektu saskaņā ar SFPS konsolidācijas nolūkā, nesagatavojot pilnu finanšu pārskatu komplektu, kā noteikts 1. SGS "Finanšu pārskatu sniegšana", vai d) nesniedza finanšu pārskatus par iepriekšējiem periodiem. 4. Šo SFPS piemēro, kad uzņēmums pirmo reizi pieņem SFPS. To nepiemēro, kad, piemēram, uzņēmums: a) pārtrauc sniegt finanšu pārskatus saskaņā ar valsts prasībām, ja iepriekš bija sniedzis gan tos, gan arī citu finanšu pārskatu komplektu, kurā bija ietverts skaidrs un tiešs paziņojums par atbilstību SFPS; b) sniedza finanšu pārskatus iepriekšējā gadā saskaņā ar valsts prasībām un šajos finanšu pārskatos bija ietverts skaidrs un tiešs paziņojums par atbilstību SFPS, vai c) sniedza finanšu pārskatus iepriekšējā gadā, kuros bija ietverts skaidrs un tiešs paziņojums par atbilstību SFPS, pat tad, ja revidenti sniedza revīzijas ziņojumu ar piezīmi par šiem finanšu pārskatiem. 5. Šo SFPS nepiemēro grāmatvedības politiku izmaiņām, kuras veic uzņēmums, kas jau piemēro SFPS. Uz šīm izmaiņām attiecas: a) prasības par grāmatvedības politiku izmaiņām 8. SGS "Perioda neto peļņa vai zaudējumi, fundamentālas kļūdas un grāmatvedības politiku izmaiņas" un b) īpašās pārejas prasības citos SFPS. ATZĪŠANA UN NOVĒRTĒŠANA Saskaņā ar SFPS sagatavota sākuma bilance 6. Uzņēmums sagatavo sākuma bilanci saskaņā ar SFPS pārejas datumā uz SFPS. Tas ir sākumpunkts tā uzskaitei saskaņā ar SFPS. Uzņēmumam nav jāsniedz sava saskaņā ar SFPS sagatavotā sākuma bilance savos saskaņā ar SFPS sagatavotajos pirmajos finanšu pārskatos. Grāmatvedības politikas 7. Uzņēmums izmanto tādas pašas grāmatvedības politikas savā saskaņā ar SFPS sagatavotajā sākuma bilancē un visos periodos, kas uzrādīti tā saskaņā ar SFPS sagatavotajos pirmajos finanšu pārskatos. Šīs grāmatvedības politikas atbilst katram SFPS, kas ir spēkā saskaņā ar SFPS sagatavoto pirmo finanšu pārskatu sniegšanas datumā, izņemot gadījumus, kas noteikti 13. līdz 34. punktā. 8. Uzņēmums nepiemēro dažādus SFPS variantus, kas bija spēkā agrāk. Uzņēmums var piemērot jaunu SFPS, kas vēl nav obligāts, ja tas atļauj agrāku piemērošanu. Piemērs: pēdējā SFPS varianta konsekventa piemērošana PAMATOJUMS Pārskata datums A uzņēmuma saskaņā ar SFPS sagatavotajiem pirmajiem finanšu pārskatiem ir 2005. gada 31. decembris. A uzņēmums nolemj sniegt salīdzināmu informāciju šajos finanšu pārskatos tikai par vienu gadu (sk. 36. punktu). Tādēļ tā pārejas datums uz SFPS ir uzņēmējdarbības sākums 2004. gada 1. janvārī (vai – līdzvērtīgi – uzņēmējdarbības beigšana 2003. gada 31. decembrī). Līdz 2004. gada 31. decembrim, to ieskaitot, A uzņēmums sniedz finanšu pārskatus saskaņā ar iepriekšējiem vispārpieņemtiem grāmatvedības principiem reizi gadā līdz katra gada 31. decembrim. PRASĪBU PIEMĒROŠANA A uzņēmumam jāpiemēro SFPS, kas ir spēkā par periodiem, kuri beidzas 2005. gada 31. decembrī: a) sagatavojot savu sākuma bilanci saskaņā ar SFPS 2004. gada 1. janvārī un b) sagatavojot un sniedzot savu bilanci 2005. gada 31. decembrī (tostarp salīdzināmas summas par 2004. gadu), peļņas vai zaudējumu aprēķinu, pašu kapitāla izmaiņu pārskatu un naudas plūsmas pārskatu par periodu līdz 2005. gada 31. decembrim (tostarp salīdzināmas summas par 2004. gadu) un informāciju (tostarp salīdzināmu informāciju par 2004. gadu). Ja jauns SFPS vēl nav obligāts, bet atļauj agrāku piemērošanu, A uzņēmums drīkst piemērot šo SFPS savos saskaņā ar SFPS sagatavotajos pirmajos finanšu pārskatos, bet tas nav obligāti. 9. Pārejas noteikumus citos SFPS piemēro grāmatvedības politiku izmaiņām, kuras veic uzņēmums, kas jau izmanto SFPS; tos nepiemēro pirmreizēja piemērotāja pārejai uz SFPS, izņemot gadījumus, kas noteikti 27. līdz 30. punktā. 10. Izņemot gadījumus, kas aprakstīti 13. līdz 34. punktā, uzņēmums savā saskaņā ar SFPS sagatavotajā sākuma bilancē: a) atzīst visus aktīvus un saistības, kuru atzīšanu pieprasa SFPS; b) neatzīst posteņus par aktīviem vai saistībām, ja SFPS neatļauj šo atzīšanu; c) pārklasificē posteņus, ko tas ir atzinis saskaņā ar iepriekšējiem vispārpieņemtiem grāmatvedības principiem par viena veida aktīvu, saistībām vai pašu kapitāla sastāvdaļu, bet kas ir cita veida aktīvs, saistības vai pašu kapitāla sastāvdaļa saskaņā ar SFPS, un d) piemēro SFPS, novērtējot visus atzītos aktīvus un saistības. 11. Grāmatvedības politikas, kuras uzņēmums izmanto savā saskaņā ar SFPS sagatavotajā sākuma bilancē, var atšķirties no tām, ko tas izmantoja tajā pašā datumā, lietojot iepriekšējos vispārpieņemtos grāmatvedības principus. Rezultātā korekcijas rodas no notikumiem un darījumiem pirms pārejas datuma uz SFPS. Tādēļ uzņēmums atzīst šīs korekcijas tieši nesadalītajā peļņā (vai, vajadzības gadījumā, citā pašu kapitāla kategorijā) pārejas datumā uz SFPS. 12. Šis SFPS nosaka divu kategoriju izņēmumus no principa, ka uzņēmuma saskaņā ar SFPS sagatavotai sākuma bilancei jāatbilst katram SFPS: a) 13. līdz 25. punkts piešķir atbrīvojumus no dažām citu SFPS prasībām; b) 26. līdz 34. punkts aizliedz dažu citu SFPS aspektu piemērošanu ar atpakaļejošu spēku. Atbrīvojumi no citiem SFPS 13. Uzņēmums var izlemt izmantot vienu vai vairākus šādus atbrīvojumus: a) uzņēmējdarbības apvienošana (15. punkts); b) patiesā vērtība vai pārvērtēšana par domātām izmaksām (16. līdz 19. punkts); c) darbinieka pabalsti (20. punkts); d) kumulatīvas pārrēķināšanas starpības (21. un 22. punkts); e) salikti finanšu instrumenti (23. punkts) un f) meitasuzņēmumu, asociēto uzņēmumu un kopuzņēmumu aktīvi un saistības (24. un 25. punkts). Uzņēmums nepiemēro šos atbrīvojumus analoģiski citiem posteņiem. 14. Daži turpmākie atbrīvojumi attiecas uz patieso vērtību. 22. SGS "Uzņēmējdarbības apvienošana" izskaidro, kā noteikt to identificējamu aktīvu un saistību patiesās vērtības, kas iegūti uzņēmējdarbības apvienošanā. Uzņēmums piemēro šos skaidrojumus, nosakot patiesās vērtības saskaņā ar šo SFPS, ja vien citā SFPS nav ietverti precīzāki norādījumi par attiecīgā aktīva vai saistību patieso vērtību noteikšanu. Šīs patiesās vērtības atspoguļo apstākļus, kas bija spēkā datumā, kurā tās tika noteiktas. Uzņēmējdarbības apvienošana 15. Uzņēmums piemēro B papildinājumā izklāstītās prasības uzņēmējdarbības apvienošanai, kuras uzņēmums atzina pirms pārejas datuma uz SFPS. Patiesā vērtība vai pārvērtēšana par domātajām izmaksām 16. Uzņēmums var izlemt novērtēt pamatlīdzekļu objektu pārejas datumā uz SFPS patiesajā vērtībā un izmantot šo patieso vērtību kā tā domātās izmaksas šajā datumā. 17. Pirmreizējs piemērotājs var izlemt izmantot pamatlīdzekļu objekta iepriekšējo pārvērtēšanu saskaņā ar vispārpieņemtiem grāmatvedības principiem pārejas datumā uz SFPS vai pirms tam kā domātās izmaksas pārvērtēšanas datumā, ja pārvērtēšanas datumā pārvērtēšana bija visumā salīdzināma ar: a) patieso vērtību vai b) izmaksām vai amortizētajām izmaksām saskaņā ar SFPS, kas koriģētas, lai atspoguļotu, piemēram, vispārējo vai specifisku cenu indeksa izmaiņas. 18. Izvēles, kuras iekļautas 16. un 17. punktā, ir pieejamas arī: a) ieguldījuma īpašumam, ja uzņēmums izlemj izmantot 40. SGS "Ieguldījuma īpašums" doto izmaksu modeli, un b) nemateriāliem aktīviem, kas atbilst: i) 38. SGS "Nemateriālie aktīvi" dotajiem atzīšanas kritērijiem (tostarp ticamam sākotnējo izmaksu novērtējumam) un ii) 38. SGS dotajiem pārvērtēšanas kritērijiem (tostarp aktīva tirgus esamībai). Uzņēmums neizmanto šīs izvēles citiem aktīviem vai saistībām. 19. Pirmreizējs piemērotājs var būt noteicis domātās izmaksas saskaņā ar iepriekšējiem vispārpieņemtiem grāmatvedības principiem dažiem vai visiem saviem aktīviem un saistībām, novērtējot aktīvus un saistības to patiesajā vērtībā vienā konkrētā datumā sakarā ar kādu notikumu, piemēram, privatizāciju vai sākotnējo publisko piedāvājumu. Tas var izmantot šos notikuma izraisītos patiesās vērtības novērtējumus kā domātās izmaksas SFPS šīs novērtēšanas datumā. Darbinieka pabalsti 20. Saskaņā ar 19. SGS "Darbinieka pabalsti" uzņēmums var izlemt izmantot "koridora" metodi, kas atstāj neatzītus dažus aktuāros guvumus un zaudējumus. Šīs metodes piemērošana ar atpakaļejošu spēku prasa, lai uzņēmums sadalītu kumulatīvos aktuāros guvumus un zaudējumus no plāna sākuma līdz pārejas datumam uz SFPS atzītā daļā un neatzītā daļā. Tomēr pirmreizējs piemērotājs var izlemt atzīt visus kumulatīvos aktuāros guvumus un zaudējumus pārejas datumā uz SFPS pat tad, ja tas izmanto "koridora" metodi vēlākiem aktuāriem guvumiem un zaudējumiem. Ja pirmreizējs piemērotājs izmanto šo izvēli, tas to piemēro visiem plāniem. Kumulatīvas pārrēķināšanas starpības 21. 21. SGS "Ārvalstu valūtas kursu izmaiņu ietekme" pieprasa, lai uzņēmums: a) klasificētu dažas pārrēķināšanas starpības par atsevišķu pašu kapitāla sastāvdaļu un b) atsavinot darbību ārvalstīs, pārnestu kumulatīvo pārrēķināšanas starpību par šo darbību ārvalstīs (vajadzības gadījumā ieskaitot guvumus un zaudējumus par saistītiem riska ierobežojumiem) uz peļņas vai zaudējumu aprēķinu kā daļu no atsavināšanas guvumiem vai zaudējumiem. 22. Tomēr pirmreizējam piemērotājam nav jāpilda šīs prasības attiecībā uz kumulatīvām pārrēķināšanas starpībām, kas pastāvēja pārejas datumā uz SFPS. Ja pirmreizējs piemērotājs izmanto šo atbrīvojumu: a) kumulatīvās pārrēķināšanas starpības visām darbībām ārvalstīs tiek uzskatītas par nulli pārejas datumā uz SFPS un b) guvumos vai zaudējumos par darbības ārvalstīs turpmāku atsavināšanu neietilpst pārrēķināšanas starpības, kas radās pirms pārejas datuma uz SFPS, un ietilpst vēlākas pārrēķināšanas starpības. Salikti finanšu instrumenti 23. 32. SGS "Finanšu instrumenti: informācijas atklāšana un sniegšana" prasa uzņēmumam sākumā sadalīt saliktu finanšu instrumentu atsevišķās saistību un pašu kapitāla sastāvdaļās. Ja saistību sastāvdaļa ir izpildīta, 32. SGS piemērošana ar atpakaļejošu spēku ietver divu pašu kapitāla daļu atdalīšanu. Pirmā daļa ir nesadalītajā peļņā un atspoguļo kumulatīvos procentus, kas pieauguši par saistību sastāvdaļu. Otra daļa atspoguļo sākotnējo pašu kapitāla sastāvdaļu. Tomēr saskaņā ar šo SFPS pirmreizējam piemērotājam šīs abas daļas nav jāatdala, ja saistību sastāvdaļa vairs nav nenokārtota pārejas datumā uz SFPS. Meitasuzņēmumu, asociēto uzņēmumu un kopuzņēmumu aktīvi un saistības 24. Ja meitasuzņēmums kļūst par pirmreizēju piemērotāju vēlāk nekā tā mātesuzņēmums, tad meitasuzņēmums savos atsevišķajos finanšu pārskatos novērtē savus aktīvus un saistības: a) uzskaites vērtībās, kas tiktu iekļautas mātesuzņēmuma konsolidētajos finanšu pārskatos, pamatojoties uz mātesuzņēmuma pārejas datumu uz SFPS, ja nebūtu veiktas korekcijas konsolidācijas procedūrām un tādas uzņēmējdarbības apvienošanas ietekmei, kurā mātesuzņēmums iegādājās meitasuzņēmumu, vai b) uzskaites vērtībās, ko prasa pārējais SFPS, pamatojoties uz meitasuzņēmuma pārejas datumu uz SFPS. Šīs uzskaites vērtības varētu atšķirties no a) apakšpunktā minētajām uzskaites vērtībām: i) ja atbrīvojumi šajā SFPS noved pie novērtējumiem, kas ir atkarīgi no pārejas datuma uz SFPS; ii) ja meitasuzņēmuma finanšu pārskatos izmantotās grāmatvedības politikas atšķiras no konsolidētajos finanšu pārskatos izmantotajām grāmatvedības politikām. Piemēram, meitasuzņēmums var izmantot 16. SGS "Pamatlīdzekļi" doto standarta metodi, turpretim grupa var izmantot atļauto alternatīvo metodi. Līdzīga izvēle ir pieejama asociētam uzņēmumam vai kopuzņēmumam, kas kļūst par pirmreizēju piemērotāju vēlāk nekā uzņēmums, kuram ir būtiska ietekme vai kopīga kontrole pār to. 25. Tomēr, ja uzņēmums kļūst par pirmreizēju piemērotāju vēlāk nekā tā meitasuzņēmums (vai asociētais uzņēmums vai kopuzņēmums), tad uzņēmums savos konsolidētajos finanšu pārskatos novērtē meitasuzņēmuma (vai asociētā uzņēmuma vai kopuzņēmuma) aktīvus un saistības tādās pašās uzskaites vērtībās kā meitasuzņēmuma (vai asociētā uzņēmuma vai kopuzņēmuma) atsevišķajos finanšu pārskatos pēc konsolidācijas koriģēšanas un pašu kapitāla uzskaites korekcijām, kā arī tādas uzņēmējdarbības apvienošanas ietekmes koriģēšanas, kurā uzņēmums iegādājās meitasuzņēmumu. Līdzīgi, ja mātesuzņēmums kļūst par pirmreizēju piemērotāju saviem atsevišķajiem finanšu pārskatiem agrāk vai vēlāk nekā saviem konsolidētajiem finanšu pārskatiem, tas novērtē aktīvus un saistības tajās pašās vērtībās abos finanšu pārskatos, izņemot konsolidācijas korekcijas. Izņēmumi no citu SFPS piemērošanas ar atpakaļejošu spēku 26. Šis SFPS aizliedz dažu citu SFPS aspektu piemērošanu ar atpakaļejošu spēku, kas attiecas uz: a) finanšu aktīvu un finanšu saistību atzīšanas pārtraukšanu (27. punkts); b) riska ierobežošanas uzskaiti (28. līdz 30. punkts) un c) aplēsēm (31. līdz 34. punkts). Finanšu aktīvu un finanšu saistību atzīšanas pārtraukšana 27. Pirmreizējs piemērotājs piemēro atzīšanas pārtraukšanas prasības, kas dotas 39. SGS "Finanšu instrumenti: atzīšana un novērtēšana", perspektīvi no 39. SGS piemērošanas dienas. Citiem vārdiem – ja pirmreizējs piemērotājs pārtrauca atzīt finanšu aktīvus vai finanšu saistības saskaņā ar saviem iepriekšējiem vispārpieņemtiem grāmatvedības principiem finanšu gadā, kurš sākas pirms 2001. gada 1. janvāra, tas neatzīst šos aktīvus un saistības saskaņā ar SFPS (ja vien tie neatbilst atzīšanai vēlāka darījuma vai notikuma rezultātā). Tomēr pirmreizējais piemērotājs: a) atzīst visus atsavinātos instrumentus un citu līdzdalību, piemēram, apkalpošanas tiesības vai apkalpošanas saistības, kas saglabātas pēc atzīšanas pārtraukšanas darījuma un joprojām pastāv pārejas datumā uz SFPS, un b) konsolidē visas īpašam nolūkam dibinātas sabiedrības, ko tas kontrolē pārejas datumā uz SFPS, pat tad, ja īpašam nolūkam dibinātās sabiedrības pastāvēja pirms pārejas datuma uz SFPS vai turēja finanšu aktīvus vai finanšu saistības, kuru atzīšana tika pārtraukta saskaņā ar iepriekšējiem vispārpieņemtiem grāmatvedības principiem. Riska ierobežošanas uzskaite 28. Kā to prasa 39. SGS "Finanšu instrumenti: atzīšana un novērtēšana", pārejas datumā uz SFPS uzņēmums: a) novērtē visus atvasinātus instrumentus patiesajā vērtībā un b) izslēdz visus atliktos zaudējumus un guvumus attiecībā uz atvasinātajiem instrumentiem, kas tika uzrādīti saskaņā ar iepriekšējiem vispārpieņemtiem grāmatvedības principiem, it kā tie būtu aktīvi vai saistības. 29. Uzņēmums neatspoguļo savā saskaņā ar SFPS sagatavotajā sākuma bilancē tāda veida riska ierobežošanas attiecības, kas neatbilst riska ierobežošanas uzskaitei saskaņā ar 39. SGS (piemēram, daudzas riska ierobežošanas attiecības, ja riska ierobežošanas instruments ir naudas instruments vai rakstisks iespēju līgums, ja nodrošinātais postenis ir tīrā pozīcija vai ja riska ierobežošana sedz procentu risku līdz termiņa beigām turētā ieguldījumā). Tomēr, ja uzņēmums izraudzījās tīro pozīciju par nodrošinātu posteni saskaņā ar iepriekšējiem vispārpieņemtiem grāmatvedības principiem, tas var izraudzīties atsevišķu posteni šīs tīrās pozīcijas ietvaros par nodrošinātu posteni saskaņā ar SFPS ar nosacījumu, ka tas to izdara ne vēlāk par pārejas datumu uz SFPS. 30. Uzņēmums piemēro 39. SGS dotos pārejas noteikumus visām citām riska ierobežošanas attiecībām, kas pastāvēja pārejas datumā uz SFPS. Aplēses 31. Uzņēmuma aplēses saskaņā ar SFPS pārejas datumā uz SFPS atbilst aplēsēm, kas veiktas tam pašam datumam saskaņā ar iepriekšējiem vispārpieņemtiem grāmatvedības principiem (pēc korekcijām, lai atspoguļotu jebkuru grāmatvedības politiku atšķirību), ja vien nav objektīvu pierādījumu, ka šīs aplēses bija kļūdainas. 32. Pēc pārejas datuma uz SFPS uzņēmums var saņemt informāciju par aplēsēm, ko tas ir veicis saskaņā ar iepriekšējiem vispārpieņemtiem grāmatvedības principiem. Saskaņā ar 31. punktu uzņēmums aplūko šīs informācijas saņemšanu tādā pašā veidā kā nekoriģējošus notikumus pēc bilances datuma saskaņā ar 10. SGS "Notikumi pēc bilances datuma". Piemēram, pieņemsim, ka uzņēmuma pārejas datums uz SFPS ir 2004. gada 1. janvāris un jauna informācija 2004. gada 15. jūlijā saskaņā ar iepriekšējiem vispārpieņemtiem grāmatvedības principiem pieprasa 2003. gada 31. decembrī veiktas aplēses pārskatīšanu. Uzņēmums neatspoguļo šo jauno informāciju savā saskaņā ar SFPS sagatavotajā sākuma bilancē (ja vien aplēsēs nav jāveic korekcija par jebkuru grāmatvedības politiku atšķirībām vai ir objektīvi pierādījumi, ka aplēses bija kļūdainas). Tā vietā uzņēmums atspoguļo šo jauno informāciju savā peļņas vai zaudējumu aprēķinā (vai, vajadzības gadījumā, citās pašu kapitāla izmaiņās) par periodu, kas beidzas 2004. gada 31. decembrī. 33. Uzņēmumam var būt jāveic aplēses saskaņā ar SFPS pārejas datumā uz SFPS, kas nebija nepieciešamas šajā datumā saskaņā ar iepriekšējiem vispārpieņemtiem grāmatvedības principiem. Lai panāktu konsekvenci ar 10. SGS, šīs aplēses saskaņā ar SFPS atspoguļo apstākļus, kas bija spēkā pārejas datumā uz SFPS. Īpaši tirgus cenu, procentu likmju vai ārvalstu valūtas maiņas kursu aplēses pārejas datumā uz SFPS atspoguļo tirgus nosacījumus šajā datumā. 34. Šā standarta 31. līdz 33. punktu piemēro saskaņā ar SFPS sagatavotai sākuma bilancei. Tos piemēro arī salīdzināmam periodam, kas uzrādīts uzņēmuma saskaņā ar SFPS sagatavotajos pirmajos finanšu pārskatos, un tādā gadījumā atsauces uz pārejas datumu uz SFPS aizstāj ar atsaucēm uz šā salīdzināmā perioda beigām. UZRĀDĪŠANA UN INFORMĀCIJAS ATKLĀŠANA 35. Šis SFPS neparedz atbrīvojumus no uzrādīšanas un informācijas atklāšanas prasībām citos SFPS. Salīdzināmā informācija 36. Lai ievērotu 1. SGS "Finanšu pārskatu sniegšana", uzņēmuma saskaņā ar SFPS sagatavotajos pirmajos finanšu pārskatos ietver vismaz vienu salīdzināmās informācijas gadu saskaņā ar SFPS. 37. Daži uzņēmumi uzrāda izvēlētu datu vēsturiskus kopsavilkumus par periodiem pirms pirmā perioda, par kuru tie uzrāda pilnīgu salīdzināmu informāciju saskaņā ar SFPS. Šis SFPS nepieprasa šādus kopsavilkumus, lai ievērotu SFPS atzīšanas un novērtēšanas prasības. Bez tam daži uzņēmumi uzrāda salīdzināmu informāciju saskaņā ar iepriekšējiem vispārpieņemtiem grāmatvedības principiem, kā arī 1. SGS prasīto salīdzināmo informāciju. Jebkuros finanšu pārskatos, kuros ietverti vēsturiski kopsavilkumi vai salīdzināma informācija saskaņā ar iepriekšējiem vispārpieņemtiem grāmatvedības principiem, uzņēmums: a) skaidri apzīmē iepriekšējo saskaņā ar vispārpieņemtiem grāmatvedības principiem sagatavoto informāciju kā to informāciju, kas nav sagatavota saskaņā ar SFPS, un b) atklāj to galveno korekciju būtību, kas tos to padarītu atbilstīgu SFPS. Uzņēmumam nav jānosaka šo korekciju apjoms. Pārejas uz SFPS skaidrojums 38. Uzņēmums skaidro, kā pāreja no iepriekšējiem vispārpieņemtiem grāmatvedības principiem uz SFPS ietekmēja tā uzrādīto finansiālo stāvokli, finanšu darbības rezultātus un naudas plūsmas. Saskaņojumi 39. Lai izpildītu 38. punktu, uzņēmuma saskaņā ar SFPS sagatavotajos pirmajos finanšu pārskatos ietver: a) tā saskaņā ar iepriekšējiem vispārpieņemtiem grāmatvedības principiem uzrādītā pašu kapitāla saskaņošanu ar tā pašu kapitālu saskaņā ar SFPS abos šādos datumos: i) pārejas datumā uz SFPS un ii) pēdējā perioda beigās, kas uzrādīts uzņēmuma pašos pēdējos gada finanšu pārskatos, kuri sagatavoti saskaņā ar iepriekšējiem vispārpieņemtiem grāmatvedības principiem; b) to peļņas vai zaudējumu, kas uzrādīti saskaņā ar iepriekšējiem vispārpieņemtiem grāmatvedības principiem pēdējam periodam uzņēmuma pašos pēdējos gada finanšu pārskatos, saskaņošanu ar peļņu vai zaudējumiem saskaņā ar SFPS tajā pašā periodā un c) ja uzņēmums pirmo reizi atzina vai apvērsa zaudējumus no vērtības samazināšanās, sagatavojot sākuma bilanci saskaņā ar SFPS, – informāciju, kas būtu pieprasīta 36. SGS "Aktīvu vērtības samazināšanās", ja uzņēmums būtu atzinis šos zaudējumus no vērtības samazināšanās vai apvērses periodā, kurš sākas ar pārejas datumu uz SFPS. 40. Šā standarta 39. punkta a) un b) apakšpunktā pieprasītie saskaņojumi sniedz pietiekamu informāciju, lai lietotāji varētu izprast būtiskās korekcijas bilancē un peļņas vai zaudējumu aprēķinā. Ja uzņēmums sniedza naudas plūsmas pārskatu saskaņā ar saviem iepriekšējiem vispārpieņemtiem grāmatvedības principiem, tas skaidro arī būtiskās korekcijas naudas plūsmas pārskatā. 41. Ja uzņēmums uzzina par kļūdām, kas izdarītas saskaņā ar iepriekšējiem vispārpieņemtiem grāmatvedības principiem, 39. punkta a) un b) apakšpunktā pieprasītie saskaņojumi atšķir šo kļūdu labojumu no grāmatvedības politiku izmaiņām. 42. 8. SGS "Perioda neto peļņa vai zaudējumi, fundamentālas kļūdas un grāmatvedības politiku izmaiņas" neaplūko grāmatvedības politiku izmaiņas, kas rodas, kad uzņēmums pirmo reizi pieņem SFPS. Tādēļ 8. SGS informācijas atklāšanas prasības par grāmatvedības politiku izmaiņām nepiemēro uzņēmuma saskaņā ar SFPS sagatavotajos pirmajos finanšu pārskatos. 43. Ja uzņēmums nesniedza finanšu pārskatus par iepriekšējiem periodiem, tas jānorāda tā saskaņā ar SFPS sagatavotajos pirmajos finanšu pārskatos. Patiesās vērtības izmantošana par domātajām izmaksām 44. Ja uzņēmums izmanto patieso vērtību savā saskaņā ar SFPS sagatavotajā sākuma bilancē par pamatlīdzekļu objekta, ieguldījuma īpašuma vai nemateriālā aktīva domātajām izmaksām (sk. 16. un 18. punktu), uzņēmuma saskaņā ar SFPS sagatavotajos pirmajos finanšu pārskatos par katru posteni saskaņā ar SFPS sagatavotajā sākuma bilancē atklāj: a) šo patieso vērtību kopsummu un b) to uzskaites vērtību kopējo korekciju, kas uzrādītas saskaņā ar iepriekšējiem vispārpieņemtiem grāmatvedības principiem. Starpperioda finanšu pārskati 45. Lai izpildītu 38. punktu, ja uzņēmums sniedz starpperioda finanšu pārskatu saskaņā ar 34. SGS "Starpperioda finanšu pārskati" par perioda daļu, kas ietverts tā pirmajos saskaņā ar SFPS sagatavotajos finanšu pārskatos, uzņēmums izpilda šādas prasības papildus 34. SGS prasībām: a) katrs šāds starpperioda finanšu pārskats, ja uzņēmums sniedza starpperioda finanšu pārskatu par uzreiz iepriekšējā finanšu gada salīdzināmu starpperiodu, ietver saskaņojumus: i) tā pašu kapitālu saskaņā ar iepriekšējiem vispārpieņemtiem grāmatvedības principiem šā salīdzināmā starpperioda beigās ar tā pašu kapitālu saskaņā ar SFPS šajā datumā un ii) tā peļņu vai zaudējumiem saskaņā ar iepriekšējiem vispārpieņemtiem grāmatvedības principiem šajā salīdzināmā starpperiodā (kārtējā un no gada sākuma līdz konkrētajam datumam) ar tā peļņu vai zaudējumiem saskaņā ar SFPS šajā periodā; b) papildus a) apakšpunktā pieprasītajiem saskaņojumiem uzņēmuma pirmais starpperioda finanšu pārskats saskaņā ar 34. SGS par perioda daļu, kas ietilpst tā saskaņā ar SFPS sagatavotajos pirmajos finanšu pārskatos, ietver saskaņojumus, kas aprakstīti 39. punkta a) un b) apakšpunktā (kas papildināti ar informāciju, kura prasīta 40. un 41. punktā), vai savstarpēju norādi uz citu publicētu dokumentu, kurā ietverti šie saskaņojumi. 46. 34. SGS prasa minimālu informāciju, kas pamatojas uz pieņēmumu, ka starpperioda finanšu pārskata lietotājiem ir pieejami arī paši pēdējie gada finanšu pārskati. Tomēr 34. SGS prasa uzņēmumam atklāt arī "notikumus vai darījumus, kas ir būtiski, lai izprastu kārtējo starpperiodu". Tādēļ, ja pirmreizējs piemērotājs savos pašos pēdējos gada finanšu pārskatos saskaņā ar iepriekšējiem vispārpieņemtiem grāmatvedības principiem neatklāja informāciju, kas ir būtiska kārtējā starpperioda izpratnei, tā starpperioda finanšu pārskatā atklāj šo informāciju vai ietver savstarpēju norādi uz citu publicētu dokumentu, kurā tā ietverta. PIEMĒROŠANAS DIENA 47. Uzņēmums piemēro šo SFPS, ja tā saskaņā ar SFPS sagatavotie pirmie finanšu pārskati ir par periodu, kurš sākas 2004. gada 1. janvārī vai pēc šā datuma. Ieteicama agrāka piemērošana. Ja uzņēmuma saskaņā ar SFPS sagatavotie pirmie finanšu pārskati ir par periodu, kurš sākas pirms 2004. gada 1. janvāra, un uzņēmums piemēro šo SFPS PIK-8 "SGS pirmā piemērošana par primāro uzskaites pamatu" vietā, tas dara zināmu šo faktu." A papildinājums Definētie termini Šis papildinājums ir SFPS neatņemama sastāvdaļa. pārejas datums uz SFPS | Agrākā perioda sākums, par kuru uzņēmums sniedz pilnīgu salīdzināmu informāciju saskaņā ar SFPS savos saskaņā ar SFPS sagatavotajos pirmajos finanšu pārskatos. | domātās izmaksas | Summa, ko izmanto par izmaksu vai amortizēto izmaksu aizvietotāju noteiktā datumā. Sekojošā nolietojumā vai amortizācijā pieņem, ka uzņēmums sākotnēji ir atzinis aktīvu vai saistības noteiktā datumā un ka izmaksas bija vienādas ar domātajām izmaksām. | patiesā vērtība | Summa, pret kuru varētu apmainīt aktīvu vai nokārtot saistības starp informētām, ieinteresētām pusēm nesaistītu pušu darījumu nosacījumiem atbilstošā darījumā. | saskaņā ar SFPS sagatavotie pirmie finanšu pārskati | Pirmie gada finanšu pārskati, kuros uzņēmums pieņem starptautiskos finanšu pārskatu standartus (SFPS) ar skaidru un tiešu paziņojumu par atbilstību SFPS. | pirmreizējs piemērotājs | Uzņēmums, kas sniedz savus saskaņā ar SFPS sagatavotos pirmos finanšu pārskatus. | starptautiskie finanšu pārskatu standarti (SFPS) | Standarti un interpretācijas, kuras pieņēmusi Starptautisko Grāmatvedības standartu padome (SGSP). Tie ietver: a)starptautiskos finanšu pārskatu standartus;b)starptautiskos grāmatvedības standartus unc)Starptautisko Finanšu pārskatu interpretācijas komitejas (SFPIK) vai bijušās Pastāvīgās interpretācijas komitejas (PIK) izveidotās un SGSP pieņemtās interpretācijas. | saskaņā ar SFPS sagatavota sākuma bilance | Uzņēmuma bilance (publicēta vai nepublicēta) pārejas datumā uz SFPS. | iepriekšējie vispārpieņemti grāmatvedības principi | Uzskaites pamats, kuru pirmreizējs piemērotājs izmantoja tieši pirms SFPS pieņemšanas. | pārskata datums | Tāda pēdējā perioda beigas, kuru aptver finanšu pārskati vai starpperioda finanšu pārskats. | B papildinājums Uzņēmējdarbības apvienošana Šis papildinājums ir SFPS neatņemama sastāvdaļa. B.1. Pirmreizējs piemērotājs var izlemt nepiemērot 22. SGS "Uzņēmējdarbības apvienošana" ar atpakaļejošu spēku iepriekšējai uzņēmējdarbības apvienošanai (uzņēmējdarbības apvienošana, kas notika pirms pārejas datuma uz SFPS). Tomēr, ja pirmreizējs piemērotājs pārveido jebkuru uzņēmējdarbības apvienošanu atbilstīgi 22. SGS, tas pārveido visas vēlākas uzņēmējdarbības apvienošanas. Piemēram, ja pirmreizējs piemērotājs izlemj pārveidot uzņēmējdarbības apvienošanu, kas notika 2002. gada 30. jūnijā, tas pārveido visas uzņēmējdarbības apvienošanas, kas notika no 2002. gada 30. jūnija līdz pārejas datumam uz SFPS. B.2. Ja pirmreizējs piemērotājs nepiemēro 22. SGS ar atpakaļejošu spēku iepriekšējai uzņēmējdarbības apvienošanai, tam ir šādas sekas uz šo uzņēmējdarbības apvienošanu: a) pirmreizējais piemērotājs saglabā tādu pašu klasifikāciju (kā likumīgā iegādātāja veiktā iegāde, likumīgā iegādātā uzņēmuma veiktā apvērstā iegāde vai līdzdalības apvienošana) kā savos saskaņā ar iepriekšējiem vispārpieņemtajiem grāmatvedības principiem sagatavotajos finanšu pārskatos; b) pirmreizējais piemērotājs atzīst visus savus aktīvus un saistības pārejas datumā uz SFPS, ko iegādājās vai uzņēmās iepriekšējā uzņēmējdarbības apvienošanā, kas nav: i) daži finanšu aktīvi un finanšu saistības, kuru atzīšana pārtraukta saskaņā ar iepriekšējiem vispārpieņemtiem grāmatvedības principiem (sk. 27. punktu), un ii) aktīvi, tostarp nemateriālā vērtība, un saistības, kas nebija atzītas iegādātāja konsolidētajā bilancē saskaņā ar iepriekšējiem vispārpieņemtiem grāmatvedības principiem un arī neatbilstu atzīšanai saskaņā ar SFPS iegādātā uzņēmuma atsevišķā bilancē (sk. B.2. punkta f) līdz i) apakšpunktu). Pirmreizējais piemērotājs atzīst jebkuras rezultātā radušās izmaiņas, koriģējot nesadalīto peļņu (vai, vajadzības gadījumā, citu pašu kapitāla kategoriju), ja vien izmaiņas nerodas nemateriāla aktīva atzīšanas rezultātā, kurš iepriekš bija iekļauts nemateriālo aktīvu vērtībā (sk. B.2. punkta g) apakšpunkta i) daļu); c) pirmreizējais piemērotājs izslēdz no savas saskaņā ar SFPS sagatavotās sākuma bilances jebkuru saskaņā ar iepriekšējiem vispārpieņemtiem grāmatvedības principiem atzīto posteni, kas neatbilst atzīšanai par aktīvu vai saistībām saskaņā ar SFPS. Pirmreizējais piemērotājs uzskaita rezultātā radušās izmaiņas šādi: i) pirmreizējais piemērotājs var būt klasificējis iepriekšēju uzņēmējdarbības apvienošanu kā iegādi un atzinis to par nemateriālu aktīvu posteni, kas neatbilst atzīšanai par aktīvu saskaņā ar 38. SGS "Nemateriālie aktīvi". Tas pārklasificē šo posteni (un saistīto atlikto nodokli un mazākuma līdzdalību, ja tādi ir) par nemateriālās vērtības daļu (ja vien tas nav atskaitījis nemateriālo vērtību tieši no pašu kapitāla saskaņā ar iepriekšējiem vispārpieņemtiem grāmatvedības principiem, sk. B.2. punkta g) apakšpunkta i) daļu un B.2. punkta i) apakšpunktu); ii) pirmreizējais piemērotājs atzīst visas pārējās rezultātā radušās izmaiņas nesadalītajā peļņā [1]; d) SFPS pieprasa dažu aktīvu un saistību sekojošu novērtēšanu saskaņā ar metodi, kas nepamatojas uz sākotnējām izmaksām, piemēram, patiesā vērtība. Pirmreizējais piemērotājs novērtē šos aktīvus un saistības pēc šīs metodes savā saskaņā ar SFPS sagatavotajā sākuma bilancē pat tad, ja tos iegādājās vai tās uzņēmās iepriekšējā uzņēmējdarbības apvienošanā. Tas atzīst jebkuras rezultātā radušās izmaiņas uzskaites vērtībā, koriģējot nesadalīto peļņu (vai, vajadzības gadījumā, citu pašu kapitāla kategoriju), nevis nemateriālo vērtību; e) tūlīt pēc uzņēmējdarbības apvienošanas šajā uzņēmējdarbības apvienošanā iegādāto aktīvu un uzņemto saistību uzskaites vērtība saskaņā ar iepriekšējiem vispārpieņemtiem grāmatvedības principiem ir to domātās izmaksas saskaņā ar SFPS tajā datumā. Ja SFPS prasa šo aktīvu un saistību uz izmaksām balstītu novērtēšanu vēlākā datumā, šīs domātās izmaksas ir pamats uz izmaksām balstītam nolietojumam vai amortizācijai no uzņēmējdarbības apvienošanas datuma; f) ja iepriekšējā uzņēmējdarbības apvienošanā iegādāts aktīvs vai uzņemtas saistības nebija atzītas saskaņā ar iepriekšējiem vispārpieņemtiem grāmatvedības principiem, aktīvam vai saistībām nav domātās izmaksas nulles vērtībā saskaņā ar SFPS sagatavotajā sākuma bilancē. Tā vietā iegādātājs atzīst un novērtē aktīvu vai saistības savā konsolidētajā bilancē pēc metodes, ko SFPS prasītu iegādātā uzņēmuma atsevišķajā bilancē. Piemēram, ja iegādātājs saskaņā ar saviem iepriekšējiem vispārpieņemtiem grāmatvedības principiem nav kapitalizējis iepriekšējā uzņēmējdarbības apvienošanā iegādātu finanšu nomu, tas kapitalizē šo nomu savos konsolidētajos finanšu pārskatos, kā to 17. SGS "Noma" pieprasītu iegādātajam uzņēmumam veikt savā atsevišķajā saskaņā ar SFPS sagatavotajā bilancē. Un otrādi, ja aktīvs vai saistības tika iekļautas nemateriālajā vērtībā saskaņā ar iepriekšējiem vispārpieņemtiem grāmatvedības principiem, bet būtu bijušas jāatzīst atsevišķi saskaņā ar 22. SGS, šis aktīvs vai saistības paliek nemateriālajā vērtībā, ja vien SFPS neprasa aktīva vai saistību atzīšanu iegādātā uzņēmuma atsevišķajos finanšu pārskatos; g) nemateriālās vērtības uzskaites vērtība saskaņā ar SFPS sagatavotajā sākuma bilancē ir tās uzskaites vērtība saskaņā ar iepriekšējiem vispārpieņemtiem grāmatvedības principiem pārejas datumā uz SFPS pēc šādām trijām korekcijām: i) ja tas prasīts iepriekš B.2. punkta c) apakšpunkta i) daļā, pirmreizējais piemērotājs palielina nemateriālās vērtības uzskaites vērtību, kad tas pārklasificē posteni, ko tas atzinis par nemateriālu aktīvu saskaņā ar iepriekšējiem vispārpieņemtiem grāmatvedības principiem. Līdzīgi, ja B.2. punkta f) apakšpunktā prasīts, lai pirmreizējais piemērotājs atzītu nemateriālu aktīvu, kas bija iekļauts atzītā nemateriālā vērtībā saskaņā ar iepriekšējiem vispārpieņemtiem grāmatvedības principiem, pirmreizējais piemērotājs attiecīgi samazina nemateriālās vērtības uzskaites vērtību (un vajadzības gadījumā koriģē atlikto nodokli un mazākuma līdzdalību); ii) iespējama situācija, kas ietekmē pirkuma atlīdzības summu par iepriekšējo uzņēmējdarbības apvienošanu, var būt atrisināta pirms pārejas datuma uz SFPS. Ja var veikt iespējamās korekcijas ticamu aplēsi un tās maksājums ir ticams, pirmreizējais piemērotājs par šo summu koriģē nemateriālo vērtību. Tāpat pirmreizējais piemērotājs koriģē nemateriālās vērtības uzskaites vērtību, ja iepriekš atzītu iespējamu korekciju vairs nevar ticami novērtēt vai tās maksājums vairs nav ticams; iii) neatkarīgi no tā, vai ir kāda norāde par to, ka nemateriālā vērtība var būt samazinājusies, pirmreizējais piemērotājs piemēro 36. SGS "Aktīvu vērtības samazināšanās", pārbaudot nemateriālās vērtības samazināšanos pārejas datumā uz SFPS un atzīstot jebkurus zaudējumus no vērtības samazināšanās nesadalītajā peļņā (vai, ja to pieprasa 36. SGS, – pārvērtēšanas pārsniegumā). Vērtības samazināšanās pārbaudi pamato ar apstākļiem pārejas datumā uz SFPS; h) nemateriālo aktīvu vērtības uzskaites vērtībai neveic citas korekcijas pārejas datumā uz SFPS. Piemēram, pirmreizējais piemērotājs nepārveido nemateriālo aktīvu vērtības uzskaites vērtību: i) lai izslēgtu procesā esošu pētniecību un attīstību, kas iegādāta šajā uzņēmējdarbības apvienošanā (ja vien saistītais nemateriālais aktīvs neatbilst atzīšanai saskaņā ar 38. SGS iegādātā uzņēmuma atsevišķā bilancē); ii) lai koriģētu nemateriālās vērtības iepriekšējo amortizāciju; iii) lai apvērstu nemateriālās vērtības korekcijas, kuras neatļautu 22. SGS, bet kuras tika veiktas saskaņā ar iepriekšējiem vispārpieņemtiem grāmatvedības principiem sakarā ar aktīvu un saistību korekcijām no uzņēmējdarbības apvienošanas datuma līdz pārejas datumam uz SFPS; i) ja pirmreizējais piemērotājs atzina nemateriālo vērtību saskaņā ar iepriekšējiem vispārpieņemtiem grāmatvedības principiem par atskaitījumu no pašu kapitāla: i) tas šo nemateriālo vērtību neatzīst savā saskaņā ar SFPS sagatavotajā sākuma bilancē. Bez tam tas nepārnes šo nemateriālo vērtību uz peļņas vai zaudējumu aprēķinu, ja tas atsavina meitasuzņēmumu vai ja samazinās meitasuzņēmumā veiktā ieguldījuma vērtība; ii) korekcijas, ko veic pirkuma atlīdzību ietekmējošas iespējamas situācijas sekojošas atrisināšanas rezultātā, atzīst nesadalītajā peļņā; j) saskaņā ar saviem iepriekšējiem vispārpieņemtiem grāmatvedības principiem pirmreizējais piemērotājs var nebūt konsolidējis iepriekšējā uzņēmējdarbības apvienošanā iegādātu meitasuzņēmumu (piemēram, tāpēc, ka mātesuzņēmums to neuzskatīja par meitasuzņēmumu saskaņā ar iepriekšējiem vispārpieņemtiem grāmatvedības principiem vai nesagatavoja konsolidētos finanšu pārskatus). Pirmreizējais piemērotājs koriģē meitasuzņēmuma aktīvu un saistību uzskaites vērtības pēc vērtībām, kuras SFPS pieprasītu meitasuzņēmuma atsevišķajā bilancē. Nemateriālās vērtības domātās izmaksas pārejas datumā uz SFPS ir vienādas ar starpību starp: i) mātesuzņēmuma līdzdalību šajās koriģētajās uzskaites vērtībās un ii) tā meitasuzņēmumā veiktā ieguldījuma izmaksām mātesuzņēmuma atsevišķajos finanšu pārskatos; k) mazākuma līdzdalības un atliktā nodokļa novērtēšana izriet no pārējo aktīvu un saistību novērtēšanas. Tādēļ iepriekš minētās atzīto aktīvu un saistību korekcijas ietekmē mazākuma līdzdalību un atlikto nodokli. B.3. Atbrīvojumu iepriekšējai uzņēmējdarbības apvienošanai piemēro arī iepriekšējai ieguldījumu iegādei asociētos uzņēmumos un līdzdalības iegūšanai kopuzņēmumos. B.4. Bez tam B.1. punktam izvēlēto datumu tāpat piemēro visām šīm iegādēm. C papildinājums Grozījumi citos SFPS Šajā papildinājumā ietvertie grozījumi stājas spēkā attiecībā uz gada finanšu pārskatiem par periodiem, kuri sākas 2004. gada 1. janvārī vai pēc šā datuma. Ja uzņēmums piemēro šo SFPS agrākam periodam, šie grozījumi stājas spēkā attiecībā uz šo agrāko periodu. C.1. Šis SFPS aizstāj PIK-8 "SGS pirmā piemērošana par primāro uzskaites pamatu". C.2. Šis SFPS izdara šādus grozījumus 39. SGS "Finanšu instrumenti: atzīšana un novērtēšana" 172. punkta h) apakšpunktā: "h) ja pārvēršana vērtspapīros, nodošana vai cits atzīšanas pārtraukšanas darījums tika uzsākts pirms tā finanšu gada sākuma, kurā sākotnēji piemēro šo standartu, šā darījuma uzskaiti nedrīkst mainīt ar atpakaļejošu spēku, lai izpildītu šā standarta prasības. Tomēr tas neatbrīvo nodevēju no prasībām: i) atzīt visus atvasinātos instrumentus vai citu līdzdalību, piemēram, apkalpošanas tiesības vai apkalpošanas saistības, kas saglabātas pēc šā darījuma un kas atbilst atzīšanai saskaņā ar šo standartu vai citiem SFPS, un ii) konsolidēt visas nodevēja kontrolētās īpašam nolūkam dibinātās sabiedrības (sk. PIK-12 "Konsolidācija – īpašam nolūkam dibinātas sabiedrības")." [1] Šīs izmaiņas ietver pārklasifikācijas no nemateriāliem aktīviem vai uz tiem, ja nemateriālā vērtība nebija atzīta par aktīvu saskaņā ar iepriekšējiem vispārpieņemtiem grāmatvedības principiem. Tas notiek, ja saskaņā ar iepriekšējiem vispārpieņemtiem grāmatvedības principiem uzņēmums a) atskaitīja nemateriālo vērtību tieši no pašu kapitāla vai b) neuzskatīja uzņēmējdarbības apvienošanu par iegādi. --------------------------------------------------